
AVIZ
asupra proiectului de lege pentru modificarea Ordonanţei de urgenţă a Guvernului nr. 7/2009 privind modificarea Ordonanţei de urgenţă a Guvernului nr. 50/2008 pentru instituirea taxei de poluare pentru autovehicule
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare cu proiectul de lege pentru modificarea Ordonanţei de urgenţă a Guvernului nr.7/2009 privind modificarea Ordonanţei de urgenţă a Guvernului nr. 50/2008 pentru instituirea taxei de poluare pentru autovehicule, trimis cu adresa PL-x. 703 din 16 decembrie 2009 şi înregistrat cu nr. 1191 din 17 decembrie 2009.


Conform dispoziţiilor art. 75 alin. 1 din Constituţia României, republicată şi ale art. 92 alin. 9, pct. 1 din Regulamentul Camerei Deputaţilor republicat, cu modificările ulterioare, Camera Deputaţilor este Cameră decizională.

Senatul, în calitate de primă Cameră sesizată a adoptat proiectul de lege în şedinţa din 9 decembrie 2009.


Potrivit prevederilor art. 61 din Regulamentul Camerei Deputaţilor, republicat, cu modificările ulterioare,  Comisia a dezbătut proiectul de lege în şedinţa din 2 februarie 2010.


Proiectul de lege are ca obiect de reglementare completarea cu un nou articol a Ordonanţei de urgenţă a Guvernului nr. 7/2009 privind modificarea Ordonanţei de urgenţă a Guvernului nr. 50/2008 privind instituirea taxei de poluare pentru autovehicule, în sensul scutirii de la plata taxei de poluare a cetăţenilor români, rezidenţi în străinătate care au în proprietatea autoturisme înmatriculate în străinătate dobândite cu cel puţin şase luni anterior adoptării prezentului act normativ. 

Membrii Comisiei au examinat proiectul de lege supus avizării, expunerea de motive, avizul favorabil, cu observaţii şi propuneri, al Consiliului Legislativ nr. 690 din 23 iunie 2009 şi punctul de vedere al Guvernului transmis prin adresa nr. 2217 din 31 august 2009, prin care nu se susţine adoptarea proiectul de lege.


În urma dezbaterilor, Comisia juridică de disciplină şi imunităţi a hotărât, cu unanimitate de voturi, avizarea favorabilă a proiectului de lege. 

În raport de obiectul şi conţinutul reglementării, proiectul de lege face parte din categoria legilor ordinare.
	PREŞEDINTE,
Daniel BUDA
	SECRETAR,

Gabriel ANDRONACHE


      Consilier,

Denisa POPDAN

PAGE  

